(Mangupura, 12 Maret 2015), Manggala Kantor Kementerian Agama Kab. Badung (I Nyoman Arya S.Ag. M.Pd.H) kajudi pinaka Narawakya mebasa Bali ring Pasraman Dharma Duta Yowana Pemda. Badung sane kelaksanayang ring Gedung Pramuka, Kec. Kuta Utara. Kawentenan Pasramane puniki , matetujon, kapertama : nincapang kaweruhan, kewagedan para yowanane lan nincapang sradha bhakti umat Hindune ring Ida Sang Hyang Widhi. Kapingkalih : ngamijilang para Dharma Duta Yowana (pendharma wacana) sane pascat tur prasida ngicenin umate sesuluh indik daging sastra agama mangdane metu eling ring raga lan eling ring swadharma ritatkala ngemargiang kahuripan ring jagate. Kapingtiga : sida para yowana ngaryanin Krya Patra (Naskah ) Dharma Wacana antuk mebasa Bali.
Ring galahe puniki Manggalaning Kantor Kemenag. Kab. Badung (I Nyoman Arya S.Ag M.Pd.H) nagingin materi sane mamurdha “ Tattwa Pinaka Dasar Pemargin Upacara Ring Bali “. Nara wakya nelatarang makadi, ring sajeroning kahuripan umat Hindune, sami sujatinyane mautama, tur negesang mangdane para kramane ngresepang asing pemargi antuk swakarya, lan pangresep sane becik indik Tri Kerangka Agama Hindu (Tattwa, Susila lan Upakara).Tetiga punika memargi sinamian lan ingkup silih sinunggilnyane, utawi yening sampun ngemargiang upacara mangda nganutin ring kecap sastra pinaka unteng pemargine punika kemargiang. Tattwa inggih punika saluiring sane mapaiketan sareng sane kebawosang sastra utama. Sastra sane anggen sasuluh utawi sepat siku-siku sang maurip sane sujatinyane mautama pisan. Tri Kerangka dasar agama Hindune punika wantah silih sinunggil ceciren kahuripan sane becik. Umat pamekasnyane keaptiang ngiringin sajeroning sastra utawi Tattwa,ngemargiang Upacara sane medasar antuk manah lascarya.Tattwa pinaka dasar pemargin susila miwah upacara sane ngawetuang kemanggehang kerahayuan. Bilih-bilih pakibeh jagate sekadi mangkin kabecikang kelawan kaon mesaihang utawi saru.
Para Dharma Duta yowanane mangadane mrasidayang ngewaliang parilaksana sane tan patut menados patut, tur prasida ngelimbakang papelajahan sane kamolihang selamin ring pesraman lan dados contoh sane becik ring sametone ring pakraman soang-soang, galah sane kaicen 8 jam punika tan kerasayang, duaning Narawakya ngewikanin indik tata cara dados “pendharma wacana “ sane nudut manah sang miragiang. (Penyuluh)
ban_Latn ban_Latn ban_Latn